**Д О К Л А Д**

**КЪМ ПРОЕКТА ЗА БЮДЖЕТ**

**НА ОБЩИНА ВЕЛИКО ТЪРНОВО ЗА 2024 ГОДИНА**

**УВАЖАЕМИ ОБЩИНСКИ СЪВЕТНИЦИ,**

Ежегодно, в изпълнение на чл. 84 ал. 4 от ЗПФ, кметът на общината внася в общинския съвет проект на бюджета на общината в срок до 20 работни дни от обнародването на закона за държавния бюджет за съответната година.

На 30.12.2023 г. в бр. 108 на Държавен вестник беше публикуван Закона за държавния бюджет на Република България за 2024 г. Законът влиза в сила от 01.01.2024 г.

Със Закона за държавния бюджет на Република България за 2024 г. са определени размерите на общата субсидия за държавни дейности, целевата субсидия за капиталови разходи, общата изравнителна субсидия, трансферите за зимно поддържане и снегопочистване на общински пътища и другите целеви трансфери за местни дейности, които са предназначени за покриването на ефекта от увеличението на МРЗ от 01.01.2024 г. в местните дейности.

В бюджета на Община Велико Търново за 2024 г. са предвидени както необходимите разходи за текущата година, така и средства за продължаване реализацията на предходни решения на Великотърновски общински съвет за финансиране през 2024 година, плащания по договори, сключени през предходни години и предстоящи процедури по ЗОП, които ще се реализират през текущата година и достатъчни резерви за минимизиране рисковете при евентуално влошаване на социално-икономическата обстановка.

Проектът на бюджета на Община Велико Търново за 2024 година е в размер на 170 789 519 лв., в това число:

- приходи и разходи за делегирани от държавата дейности в размер на 113 516 899 лв.;

- местни приходи и разходи за местни и дофинансирани държавни дейности в размер на 57 272 620 лв.

В проекта за Бюджет 2024 година са заложени реализираните преходни остатъци по банкови сметки от 2023 година в общ размер на 23 016 172 лв., в т.ч.:

- реализиран преходен остатък по банкови сметки за делегираните от държавата дейности – 13 682 267 лв.;

- реализиран преходен остатък по банкови сметки за местни и дофинансирани държавни дейности – 10 366 653 лв.

Целевите трансфери по Бюджета за 2024 г. са:

- Обща субсидия за финансиране на делегираните от държавата дейности за 2024 г.- 100 578 013 лв. За 2023 година същата е в размер на 85 666 981 лв., което в абсолютна стойност е с 14 911 032 лв. повече от тези за 2023 година. Увеличението е в резултат на повишаване на повечето от разходните стандарти и увеличаване на натурални показатели.

- Обща изравнителна субсидия в размер на 2 646 800 лв., а средствата за зимно поддържане и снегопочистване са 481 400 лв.

- Целева субсидия за капиталови разходи в размер на 4 128 600 лв.

Размерът на собствените приходи на Община Велико Търново се предопределя от решенията на Великотърновски общински съвет относно ставките на местните данъци и размерите на местните такси и цени на услуги, както и от начина, по който се управлява общинската собственост.

Определянето на конкретните размери по видове собствени приходи по бюджета на общината е извършено на база проследяване на отчетните тенденции през последните години. Планираните приходи са съобразени с настъпилите промени в:

- нормативната уредба за определяне размера на местните данъци и такси, промените в наредбите на Великотърновски общински съвет;

- администрирането на местните данъци и такси;

- степен на събираемост и несъбрани вземания;

- промените в положителна или отрицателна насока на икономическите условия;

- еднократно постъпващи приходи.

Съгласно разпоредбите на Закона за публичните финанси/ЗПФ/, по бюджетите на второстепенните и от по-ниска степен разпоредители с бюджет не се предвиждат приходи, с изключение на помощи и дарения. Това не се отнася за разпоредителите с бюджет, които прилагат делегиран бюджет. Собствените приходи на училищата се планират от съответните директори.

Собственото участие по проекти, които са за сметка на Местни данъчни и неданъчни приходи и заемни средства е в размер на 6 715 957 лв.

Предвижда се в бюджета за 2024 г. на Община Велико Търново да бъдат възстановени временни безлихвени заеми /нето/ от Сметки за средства от Европейския съюз в размер на /+/ 11 092 185 лв. , с които ще се финансира собственото участие по проекти предвидено в Проекта за бюджет за 2024г.

Разходите в проекта за бюджет на Община Велико Търново за 2024 г. са планирани в съответствие с действащото законодателство при създадена организация за поддържане на добро финансово състояние и ефективно, ефикасно и икономично използване на бюджетния ресурс. Съобразени са с държавните стандарти, приети с ЗДБРБ за 2024 г.

Приоритетите за разходване на постъпилите по бюджета средства, както следва:

- за местни дейности:

• плащания по обслужване на общинския дълг;

• заплати и вноски за осигурителни плащания;

• социални плащания – обезщетения, помощи, стипендии;

• храна;

• медикаменти;

• отопление, осветление;

• издръжка на социални, здравни и образователни заведения;

• ремонт на общински пътища;

• други разходи.

- успешна реализация на проектите, финансирани със средства от Европейския съюз.

Разходите за персонал, в т.ч. възнаграждения и осигуровки, са разчетени съобразно числеността и структурата на общинска администрация, приета от Великотърновски общински съвет.

Разходите за текуща издръжка са съобразени с натуралните показатели за съответната дейност, в т.ч. брой потребители в заведения за социални услуги, дължина улична мрежа, инсталирани мощности за осветление и отопление, поддържане зелени площи, паркове за отдих и спорт, гробищни паркове, урбанизирана територия и други обективни критерии и реални натурални показатели по населени места.

Продължават да се прилагат изискванията съгласно ЗМСМА, заедно с общинския бюджет, Великотърновски общински съвет да утвърждава разходите на кметствата и населените места, при спазване изискването за целево насочване на минимум 30 на сто от постъпленията от управление и разпореждане с общинска собственост и активи на съответната територия, за инвестиции и изпълнение на дейности от местно значение в съответното населено място. През 2024 г. за населените места извън общинския център, са предвидени значително повече средства от общинския бюджет за основен и текущ ремонт на техническата и социалната инфраструктура, както и за придобиване на дълготрайни материални активи за замяна на амортизирани такива, което е насочено за повишаване на качеството на предоставяните общински услуги.

Предвид гореизложеното Кмета на Община Велико Търново предлага:

- Проект за очакваното изпълнение на приходите през 2024 г., като са отчетени промените в Наредбата за определяне на местните такси и цени на услуги на територията на Община Велико Търново и нормативната база;

- Проект за необходимите разходи за 2024 г. във връзка с предоставяните услуги и извършваните местни дейности от Общината, като за база е взето изпълнението през 2023 г., решенията на Великотърновски общински съвет, поети задължения и ангажименти за разходи през 2023 г., влезлите в сила нормативни актове.

Одобрените с Закона за държавния бюджет на Република България за 2024 г. натурални и стойностни показатели за прилагане на стандартите в делегираните от държавата дейности са изпратени с писмо ФО №1/03.01.2024 г. на Министерство на финансите. Определените с разпоредбата на чл. 54 от ЗДБРБ за 2024 г. стойностни показатели на общините за делегираните от държавата дейности са в съответствие с РМС № 847 от 28.11.2023 г. за изменение и допълнение на Решение № 346 на Министерския съвет от 2023 г. за приемане на стандарти за делегираните от държавата дейности с натурални и стойностни показатели през 2024 г.

- Разпределяне разходването на преходни остатъци от 2023 г. , след изготвен годишен отчет за 2023 г. и анализ на средствата за наличностите по сметките на Община Велико Търново към 31.12.2023 г.

- Поименен списък на обекти за финансиране на капиталови разходи по функции и параграфи, финансирани с преходен остатък, вкл. от целева субсидия за капиталови разходи; общински приходи, банкови заеми, целева субсидия за 2024 г. Приоритетни обекти са:

1. Преходните обекти от 2023 г.;

2. Разходите по Европейски проекти и Други международни и донорски програми;

3. Споразуменията по чл.107 от ЗДБРБ за 2024 г. със срок на изпълнение и въвеждане в експлоатация до 31 декември 2026 г., за финансиране на проектиране, строителство, основен ремонт и реконструкция на:

• нови и съществуващи улици и тротоари и съоръженията и принадлежностите към тях;

• нови и съществуващи общински пътища и съоръженията и принадлежностите към тях;

• водоснабдителни и канализационни системи и съоръжения, представляващи публична общинска собственост;

• сгради, публична общинска собственост, в които се предоставят обществени услуги, в т. ч. такива, в които се осъществяват дейности в областта на културата, с изключение на обекти, представляващи недвижими културни ценности;

• обекти на общинската спортна инфраструктура;

• благоустройствени строежи и дейности в населените места, в т. ч. площади, пешеходни и велосипедни алеи и зони, обществени паркинги, озеленени площи за широко обществено ползване и гробищни паркове.

След приемането на Постановление на Министерски съвет за определяне на Правила за верифициране и отчитане на допустимите разходи и за извършване на плащания по Инвестиционната програма за общински проекти, одобрена с ЗДБРБ за 2024 г. ще бъдат сключени Споразумения между Кмета на Община Велико Търново и Министъра на регионалното развитие за стартиране на дейностите по обектите по приложение №3 към чл. 107 от ЗДБРБ за 2024 г.

През 2024 г. по Програмата за изграждане на нови и основен ремонт на съществуващи спортни площадки в държавните и общинските училища ще се финансира проект „Изграждане на многофункционални спортни игрища – футбол/хандбал/баскетбол към СУ „Ем. Станев“, гр. В. Търново. Обектът е със смесено финансиране, както следва:

• 200 000 лева финансово осигуряване на дейности по Програмата за изграждане на нови и основен ремонт на съществуващи спортни площадки в държавните и общинските училища / Изграждане на многофункционални спортни игрища - футбол, хандбал, баскетбол към СУ “Е. Станев“, гр. В. Търново - ново строителство. Средствата са постъпили по бюджетната сметка на Община Велико Търново през м. декември 2023 г., на основание писмо ФО - 71/18.12.2023 г. на Министерство на финансите;

• 106 412 лв. от преходен остатък на СУ “Е. Станев“, гр. В. Търново от 2023 г.;

•130 044 лв. от бюджета на СУ “Е. Станев“, гр. В. Търново от 2024 г.

- Разпределение на числеността и разходите за работни заплати за делегирани от държавата дейности, местни дейности и дофинансирани държавни дейности за 2024 г. Лимитите на разходи за възнаграждения са определени на база достигнатите размери през 2023 г., съобразени са с промяната в размера на минималната работна заплата.

- Проект за необходимите средства за годишните плащания на дълга на общината за 2024 г., съобразен с действащите договори и Решения на Великотърновски общински съвет за поемане на общински дълг.

- Намерение за поемане на краткосрочен общински дълг през 2024 г. - Кмета на Община Велико Търново предлага да се привлече револвиращ банков кредит, предназначен за финансиране на капиталови разходи и плащания по проекти, финансирани със средства от Европейския съюз и други донорски програми в т.ч. споразумения по чл. 107 от Закона за държавния бюджет на Република България за 2024 г. в размер на 4 000 000 лева.

- Индикативен годишен разчет за сметките за средства по оперативни програми, с цел успешно реализиране и финализиране, съгласно сключените договори.

Кмета на Община Велико Търново предлага бюджет с безпрецедентен по размер инвестиционен ресурс, с който Община Велико Търново ще разполага през 2024 г. и който отразява реалните нужди и приоритети на общността и подпомага развитието на образованието, здравеопазването, инфраструктурата и културния живот в общината.

**За Кмет:**

**Сн. Данева – Иванова**

***Зам. - кмет "Финанси"***

***/Съгл. Заповед № РД22-194/26.01.2024 г.***

***на Кмета на Община Велико Търново/***

Съгласувал,

**М. Маринов**

*Директор дирекция БФ*

**Д. Данчева**

*Главен счетоводител*

Изготвил,

*Д. Гавраилова, Гл. експерт Дирекция БФ*